|  |
| --- |
| **AIŠKINAMASIS RAŠTAS** |
| **dėl JURBARKO MIESTO SENIŪNIJOS APTARNAUJAMOS TERITORIJOS**  **RIBŲ KEITIMO** |
| 2018 m. rugsėjo 27 d.  Jurbarkas |

Jurbarko miesto seniūnijos aptarnaujamos teritorijos ribų keitimo planas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 13 punktu, 18 straipsnio 1 dalimi, Lietuvos Respublikos teritorijos administracinių vienetų ir jų ribų įstatymo 71 straipsniu, Seniūnijų aptarnaujamų teritorijų ribų nustatymo ir keitimo, dokumentų pateikimo Lietuvos Respublikos adresų registro tvarkymo įstaigai tvarkos aprašo, patvirtinto Lietuvos Respublikos vidaus reikalų ministro 2010 m. rugpjūčio 26 d. įsakymu Nr. 1V-561 „Dėl seniūnijų aptarnaujamų teritorijų ribų nustatymo ir keitimo, dokumentų pateikimo Lietuvos Respublikos adresų registro tvarkymo įstaigai tvarkos aprašo patvirtinimo“, 5 punktu, Lietuvos Respublikos Vyriausybės 2016 m. kovo 2 d. nutarimu Nr. 193 „Dėl Jurbarko miesto teritorijos ribų pakeitimo“ bei kitais teisės aktais.

Planas buvo pradėtas rengti Jurbarko rajono savivaldybės tarybos 2013 m. kovo 28 d. sprendimu Nr. T2-88 „Dėl vietos gyventojų apklausos rezultatų svarstymo ir Jurbarko miesto ir Jurbarkų seniūnijos ribų koregavimo ir nustatymo specialiojo plano rengimo“.

Jurbarko miesto seniūnija yra įsteigta 2006 m. lapkričio 23 d. Jurbarko rajono savivaldybės tarybos sprendimu Nr. T2-318 „Dėl Jurbarko miesto seniūnijos įsteigimo“, kurio 2 punkte rašoma, „nustatyti, kad seniūnijos aptarnaujamos teritorijos ribos sutampa su Jurbarko miesto administracinėmis ribomis“. Vakarinė Jurbarko miesto riba buvo nepatvirtinta (sąlyginė). Kitos ribos daugeliu atvejų buvo netikslios, nesutapo su keliais, gatvėmis, vandens telkiniais ir kitais objektais. Lietuvos Respublikos Vyriausybės 2016 m. kovo 2 d. nutarimu Nr. 193 „Dėl Jurbarko miesto teritorijos ribų pakeitimo“ yra patvirtintos Jurbarko miesto ribos, o liko nepatvirtintos seniūnijos aptarnaujamos teritorijos ribos. Patvirtinus miesto ribas, prie miesto teritorijos prisidėjo Sodų šiaurinės dalies kvartalas tarp Sodų, Lauko, Vėjų ir Vytauto Didžiojo gatvių, gyvenamųjų namų kvartalas, apribotas Dariaus ir Girėno, Lauko, S. Daukanto gatvėmis, pakeista riba, ėjusi per Jurbarkų tvenkinio vidurį, į miesto teritoriją įtrauktas Jurbarko miesto kapinių žemės sklypas, pietinėje miesto dalyje prie Nemuno upės esanti teritorija, kuri priklausė Jurbarkų seniūnijai ir kitos nedidelės teritorijos. Keletas vakarinės miesto dalies žemės sklypų buvo įregistruoti ne toje gyvenamojoje vietovėje, kurioje jie fiziškai yra. Dėl išvardintų priežasčių sąlyginės Jurbarko miesto ir Jurbarko seniūnijos teritorijos ribos neatitinka šiandien galiojančių teisės aktų, tokių kaip: Nekilnojamojo turto kadastro įstatymo, Administracinių vienetų ir jų ribų įstatymo, Teritorijų planavimo įstatymo, ir kitų poįstatyminių teisės aktų reikalavimų. Dėl ribų neatitikimo išvardintiems teisės aktams, tampa sudėtingesni, o kartais ir apskritai neišsprendžiami nekilnojamojo turto ribų formavimo, teritorijų planavimo, infrastruktūros vystymo ir kiti uždaviniai. Dėl to daug sunkumų patiria nekilnojamojo turto savininkai, potencialūs investuotojai, projektuotojai ir šiuos darbus organizuojantys savivaldybės administracijos darbuotojai.

Jurbarko miesto teritorijos ribų nustatymo plane buvo atsižvelgiama į Nekilnojamojo turto registre įregistruotų sklypų adresus, jų ribas, nepatvirtintas (sąlygines) gyvenamosios vietovės ribas, parengtus teritorijų bendruosius planus ir kitus planavimo dokumentus, Jurbarko rajono savivaldybės administracijos, seniūnijos specialistų ir vietos gyventojų pasiūlymus. Pagal galimybes, Jurbarko miesto ir seniūnijos teritorijos ribos sutapatintos su valstybinės reikšmės miškų, valstybinės ar vietinės reikšmės kelių, hidrografinių ir kitų objektų ribomis. Sprendiniais buvo siekiama užtikrinti darnų Jurbarko miesto ir seniūnijos vystymąsi bei racionalų teritorijų (lėšų ir kitų išteklių) panaudojimą.

Vadovaujantis Jurbarko rajono savivaldybės tarybos 2015 m. sausio 29 d. sprendimu Nr. T2-6 „Dėl gyventojų apklausos paskelbimo“ buvo organizuota gyventojų apklausa dėl Jurbarko rajono savivaldybės gyvenamųjų vietovių teritorijų ribų nustatymo ir keitimo. Apklausos laikotarpis: 2015 m. vasario 9 d. – 2015 m. kovo 31 d. Apklausa buvo vykdoma Jurbarko rajono savivaldybės seniūnijų administracinėse patalpose. Apklausos būdas – tiesioginis gyventojų nuomonės įrašymas gyventojų apklausos lapuose. Informacija apie vietos gyventojų apklausos organizavimą buvo paskelbta vietinėje spaudoje, Jurbarko rajono savivaldybės internetiniame puslapyje www.jurbarkas.lt ir Jurbarko miesto savivaldybės ir Jurbarkų seniūnijos skelbimų lentose. Atsižvelgiant į apklausos rezultatus buvo tikslinamos ir Jurbarko miesto ir Jurbarkų seniūnijos ribos.

Jurbarko rajono savivaldybės taryba 2016 m. balandžio 28 d. sprendimu Nr. T2-152 patvirtino Jurbarko rajono savivaldybės teritorijos gyvenamųjų vietovių ribų nustatymo plano sprendinius.

Įvertinusi konsultavimosi su vietos gyventojais rezultatus, Jurbarko rajono savivaldybės administracijos parengtus dokumentus, Jurbarko rajono savivaldybės taryba siūlo Lietuvos Respublikos Vyriausybei priimti sprendimą dėl Jurbarko miesto seniūnijos teritorijos ribų nustatymo.

Savivaldybės meras Skirmantas Mockevičius